Saylovdan saylovga, targ'ibot chegara bilmaydi 
Amerikada siyosatchilar, ayniqsa prezidentlikka nomzodlar o’z fikr-qarashlarini saylovchiga yetkazish uchun har narsaga tayyor. 
Amerika prezidenti bo’laman degan siyosatchilar oddiygina fuqaro ekanini namoyish etishga harakat qiladi. Qayerga bormasin, yuzlab jurnalistlar... Masalan, 2008-yilda Demokratik partiyadan prezidentlikka da’vogar Barak Obama Pensilvaniya shtatida bouling o’ynashga kirganini hamma eslaydi. Ana sizga reklama, deydi “Newseum” koordinatori Petti Rul. "Obamani u yerga yuborishdan maqsad oddiy xalq orasidan chiqqanini ko’rsatish edi". Prezidentlikka yana bir nomzod Xillari Klinton esa shu payt qo’shni Indiana shtatida qadah ko’targan. Ommaviy axborot vositalari muzeyida Oq uyga da’vogarlar qo’llagan buyumlar, video va suratlarni ko’zdan kechirib, tarixni varaqlaysiz. Xabarni ommaga yetkazuvchi vositalar - gazeta, radio, televideniye va bugun internet. 1950-yillarda televideniye rivojlana boshlagani saylov kampaniyalarini o’zgartirib yubordi. 1960-yilda Jon Kennedi va Richard Nikson ilk bor teledebatda qatnashib, rahbarlikka kim munosib ekani haqida bahslashgan. Bugungi zamonga qaytsak... prezident saylovlarini debatsiz tasavvur qilish qiyin. Bundan tashqari nomzodlar raqiblarini yomonlab, ekranlarni salbiy reklamaga to’ldirmoqda. Ommaviy so’rovlarga qaraganda, bundan norozi saylovchilar siyosiy xabarlarni boshqa joydan olayapti. Amaldagi siyosatni hajviya bilan aralashtirib, talqin qilib beradigan ko’rsatuvlar yoshlar orasida shuhrat qozonyapti. Tarafdorlar bilan bog’lanish uchun bugun televideniye emas, internet muhimroq. “Twitter” da yozishadi. “Facebook” da rasmlar. “YouTube” ga video lavhalar qo’yiladi. Amerikada prezident har to’rt yilda saylanadi. Ko’rgazmaga ham shunday nom berilgan – “Har to’rt yil”. Nomzodlar fuqaro bilan bog’lanish, matbuot esa buni yaxshiroq yoritish yo’llarini izlash bilan band. “Newseum” ko’rgazmani muntazam yangilab boradi.